
Бүген Татарстан Республикасы Президенты Рөстәм Миңнеханов Байконур (Казахстан) шәһәренә килде. «Крайний» аэропортында Татарстан Республикасы Президентын Кызыл Урда өлкәсе Хакиме Крымбәк Кушербаев каршы алды.

Бүген Байконур космодромында Мәскәү вакыты белән 10:21 сәгатьтә «Союз МС-07» Россия космик корабле җибәреләчәк, экипажы Халыкара космик станциясенә Ворлдскиллз флагын илтәчәк. Флагны киләсе елның февралендә кире Җиргә кайтарачаклар, шуннан соң флаг дөньяның 21 иле буйлап эстафетага китәчәк. Татарстанга флаг 2019 елда эшче һөнәрләре буенча Ворлдскиллз Казан – 2019 дөнья беренчелеге ачылышына кайтарып җиткереләчәк.

Ракета кузгалып китер алдыннан Рөстәм Миңнеханов космик корабль экипажы әгъзалары: космонавт Антон Шкаплеров, астронавтлар Скотт Тингл (АКШ) һәм Норишиге Канаи (Япония) белән очрашырга ниятли.

Рөстәм Миңнеханов шулай ук «Байконур» космодромы музеенда һәм «Коркыт-Ата» мемориаль комплексында булачак.
Рөстәм Миңнеханов Байконур шәһәренә килде